Springbokkie op nuwe Wêreldbeker-truie lei tot ongelukkigheidJean de Villiers in die nuwe Springbok-trui vir die Wêreldbeker. Foto: Saru/Facebook “Die belangrikste doelwitte in die ontwerp van klere vir die Springbokke was om gewig te verminder sonder om sterkte prys te gee. Die trui vir die 2015-Wêreldbeker-rugbytoernooi sal die ligste nóg wees om deur Suid-Afrika gedra te word, 70 g. ligter as enige vorige trui,” het die Suid-Afrikaanse Rugbyunie (Saru) gesê. Die nuwe truie is Donderdagaand tydens ŉ spoggeleentheid in Kaapstad bekendgestel. Foto’s van die nuwe truie het kort daarna op sosiale media begin versprei. Talle mense was ongelukkig oor die Springbok wat nie voor op die trui verskyn nie maar eerder op die mou. Saru het toe ’n verklaring uitgereik waarin hulle gesê het dit is slegs ŉ “tydelike verskuiwing” om te voldoen aan kontraktuele vereistes van die toernooi se organiseerders. Volgens Saru is die plasing van die Springbok op die mou slegs vir Wêreldbeker-gebeure en is dit die eerste keer in Oktober 2010 al deur Saru gekommunikeer. “Die Springbokembleem is op die linkermou van die truie geplaas vir alle daaropvolgende Wêreldbeker-rugbytoernooie: vir mans, vroue, Sewes en o.20’s. Ander lande – soos Australië – skuif ook hul spanne se embleem na die trui se mou vir Wêreldbeker-gebeure.” Saru het verder gesê die plasing van embleme word nie deur borge bepaal nie en dat dit die gevolg is van huidige regulasies.